บาทปิด31.18/20แข็งค่ารอบ3เดือน
ธนาคารซีไอเอ็มบี ไทย รายงาน เงินบาทปิดตลาดเย็นนี้อยู่ที่ระดับ 31.18/20 แข็งค่าสุดในรอบ 3 เดือน
23 ส.ค. 2555

ธนาคารซีไอเอ็มบี ไทย รายงาน เงินบาทปิดตลาดเย็นนี้อยู่ที่ระดับ 31.18/20 แข็งค่าสุดในรอบ 3 เดือน
นักบริหารเงินจากธนาคารซีไอเอ็มบี ไทย เปิดเผยว่า เงินบาทปิดตลาดเย็นนี้อยู่ที่ระดับ 31.18/20 บาท/ดอลลาร์ ปรับตัวแข็งค่าจากเปิดตลาดช่วงเช้าที่ระดับ 31.26/28 บาท/ดอลลาร์ เคลื่อนไหวในทิศทางเดียวกันกับค่าเงินยูโร
"(เงินบาท)ปรับตัวแข็งค่าสุดในรอบ 3 เดือน เคลื่อนไหวในทิศทางเดียวกับยูโร" นักบริหารเงิน กล่าว
ปัจจัยที่มีผลต่อค่าเงินบาทมาจากการปรับตัวของค่าเงินยูโร และผลจากการประชุมกำหนดนโยบายของธนาคารกลางสหรัฐ(เฟด) เมื่อวันที่ 31 ก.ค.-1 ส.ค.ที่ผ่านมาส่งสัญญาณที่จะดำเนินมาตรการกระตุ้นเศรษฐกิจรอบใหม่(QE3) หากข้อมูลเศรษฐกิจที่กำลังจะมีการเปิดเผยต่อไปไม่แสดงถึงการฟื้นตัวทางเศรษฐกิจที่แข็งแกร่งอย่างมาก
สำหรับความเคลื่อนไหวของค่าเงินสกุลหลักต่างประเทศที่สำคัญ เงินยูโรอยู่ที่ระดับ 1.2557/2560 ดอลลาร์/ยูโร ปรับตัวแข็งค่าจากระดับ 1.2548/2552 ดอลลาร์/ยูโร ส่วนเงินเยนอยู่ที่ระดับ 78.55/63 เยน/ดอลลาร์ ใกล้เคียงกับช่วงเช้า
นักบริหารเงิน คาดเงินบาทยังเคลื่อนไหวในทิศทางแข็งค่า โดยประเมินแนวรับวันพรุ่งนี้ไว้ที่ 31.10 บาท/ดอลลาร์
"มองกรอบการเคลื่อนไหวยากมาก เพราะกรอบวันนี้ยังไม่มีใครคาดคิด" นักบริหารเงิน กล่าว